Rådets beslutning

af 22. december 2003

om ændring af beslutning 97/375/EF, 98/23/EF og 98/198/EF om at give Det Forenede Kongerige tilladelse til at anvende foranstaltninger, der fraviger bestemmelserne i artikel 28e, stk. 1, og artikel 6 og 17 i sjette direktiv 77/388/EØF om harmonisering af medlemsstaternes lovgivning om omsætningsafgifter

(2003/909/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag(1), særlig artikel 27, stk. 1,

under henvisning til forslag fra Kommissionen, og

ud fra følgende betragtninger:

(1) Det Forenede Kongerige anmodede ved brev, som Kommissionens Generalsekretariat modtog den 22. oktober 2003, om at få forlænget Rådets beslutning 92/546/EØF(2), 95/252/EF(3) og 97/375/EF(4), som giver tilladelse til at fravige artikel 28e, stk. 1, og artikel 6 og 17 i sjette direktiv 77/388/EØF. Det Forenede Kongerige anmodede også om tilladelse til at hæve loftet for årsomsætningen for den forenklede kasseregnskabsordning, som er omfattet af beslutning 97/375/EF, fra 600000 GBP til 660000 GBP.

(2) Beslutning 98/23/EF(5) gør det muligt for Det Forenede Kongerige at bekæmpe skatteunddragelse og skattesvig ved erhvervelse af varer inden for Fællesskabet mellem forbundne parter indtil den 31. december 2003.

(3) Rådets beslutning 98/198/EF(6) gør det muligt for Det Forenede Kongerige at begrænse lejerens eller leasingtagerens fradragsret til 50 % af merværdiafgiften på udgifter til leje eller leasing af en personbil bestemt for virksomheden, når bilen anvendes til privat brug, og til ikke at sidestille anvendelsen til privat brug af en bil, der er bestemt for virksomheden, og som en afgiftspligtig person har lejet eller leaset, med tjenesteydelser mod vederlag. Fravigelsen betyder, at lejeren eller leasingtageren ikke behøver at føre regnskab over privatkørslen i en bil, der er bestemt for virksomheden, og beregne afgift af det reelle antal kilometer, som hver bil har kørt, og er derfor en forenkling. Den pågældende fravigelse gælder indtil den 31. december 2003, hvor den udløber.

(4) Beslutning 97/375/EF gør det muligt for Det Forenede Kongerige at anvende en fakultativ særordning, hvor afgiften betales på grundlag af udbetalinger og indbetalinger (kasseregnskabsprincippet) fra virksomheder med et årsomsætningsloft på 600000 GBP. Ordningen er en forenkling for små og mellemstore virksomheder og gælder indtil den 31. december 2003, hvor den udløber.

(5) De retlige og faktiske omstændigheder, der ligger til grund for anvendelsen af de særlige foranstaltninger, er uændrede og gør sig stadig gældende. Imidlertid kan den præjudicielle afgørelse (sag C-17/01), som domstolen endnu ikke har truffet, få betydning for foranstaltningerne, som i henhold til beslutning 98/198/EF giver Det Forenede Kongerige tilladelse til at begrænse lejerens eller leasingtagerens fradragsret til 50 % af merværdiafgiften på udgifter til leje eller leasing af en personbil bestemt for virksomheden, når bilen anvendes til privat brug, og til ikke at sidestille anvendelsen til privat brug af en bil, der er bestemt for virksomheden, og som en afgiftspligtig person har lejet eller leaset, med tjenesteydelser mod vederlag. Det er begrænsningen af momsfradragsretten til 50 % på udgifter til køretøjer (køb, udlejning og løbende omkostninger), der ligger til grund for ovennævnte retssag. Resultatet af den præjudicielle afgørelse kan derfor få stor betydning for spørgsmålet om, hvorvidt disse foranstaltninger kan tillades i fremtiden i henhold til artikel 27 i sjette direktiv 77/388/EØF. Anmodningen om at hæve loftet for årsomsætningen for den forenklede kasseregnskabsordning, som er omfattet af beslutning 97/375/EF, fra 600000 GBP til 660000 GBP afspejler inflationen.

(6) Den tilladelse, der er givet i medfør af beslutning 98/23/EF og 97/375/EF, bør derfor forlænges indtil den 31. december 2006. Den tilladelse, der er givet i medfør af beslutning 98/198/EF, bør forlænges indtil den 31. december 2004. Med denne maksimale gyldighedsperiode vil fravigelsen kunne vurderes i lyset af afgørelsen på sag C-17/01. Anmodningen om at hæve loftet for årsomsætningen til 660000 GBP svarer til inflationen og bør derfor imødekommes.

(7) Den pågældende fravigelse har ingen indvirkning på De Europæiske Fællesskabers egne momsindtægter.

(8) I betragtning af sagens hastende karakter er det nødvendigt at indrømme en undtagelse fra den frist på seks uger, der er omhandlet i punkt I.3 i protokollen om de nationale parlamenters rolle i Den Europæiske Union, der er knyttet som bilag til traktaten om Den Europæiske Union og til traktaterne om oprettelse af De Europæiske Fællesskaber -

VEDTAGET FØLGENDE BESLUTNING:

Artikel 1

Artikel 1 i beslutning 97/375/EF affattes således:

"Artikel 1

Uanset artikel 17, stk. 1, i sjette direktiv 77/388/EØF bemyndiges Det Forenede Kongerige til indtil den 31. december 2006 at give virksomheder med en årsomsætning på under 660000 GBP mulighed for at udskyde deres fradragsret til det tidspunkt, hvor afgiften er afregnet med leverandøren."

Artikel 2

I artikel 1 i beslutning 98/23/EF ændres datoen "31. december 2003" til "31. december 2006".

I artikel 3 i beslutning 98/198/EF ændres datoen "31. december 2003" til "31. december 2004".

Artikel 3

Denne beslutning er rettet til Det Forenede Kongerige Storbritannien og Nordirland.

Udfærdiget i Bruxelles, den 22. december 2003.

På Rådets vegne

A. Matteoli

Formand

(1) EFT L 145 af 13.6.1977, s. 1. Senest ændret ved direktiv 2003/92/EF (EUT L 260 af 11.10.2003, s. 8).

(2) EFT L 351 af 2.12.1992, s. 34.

(3) EFT L 159 af 11.7.1995, s. 19.

(4) EFT L 158 af 17.6.1997, s. 43. Senest ændret ved Rådets beslutning 2000/435/EF (EFT L 172 af 12.7.2000, s. 24).

(5) EFT L 8 af 14.1.1998, s. 24. Ændret ved beslutning 2000/435/EF.

(6) EFT L 76 af 13.3.1998, s. 31. Senest ændret ved beslutning 2000/747/EF (EFT L 302 af 1.12.2000, s. 63).